***Η νορμανδική επέκταση στην Ιταλία κατά τον 11ο αιώνα: μύθοι, στερεότυπα και προπαγάνδα***

Το ζήτημα της *normannitas* (Νορμανδική εθνική συνείδηση) και του *gens Normannorum* (Νορμανδικού γένους) έχει απασχολήσει πολλούς Ευρωπαίους μελετητές τα τελευταία πενήντα χρόνια, από τους οποίους και έχουν τεθεί ερωτήματα σε σχέση με τη φύση της Νορμανδικής επέκτασης στην Αγγλία και την Ιταλία κατά τον 11ο αιώνα. Το «νορμανδικό επίτευγμα» της κατάκτησης της Ιταλίας πραγματοποιήθηκε από πολεμιστές που αισθάνονταν Γάλλοι και μιλούσαν μεσαιωνικά Γαλλικά, ή θα μπορούσαμε να μιλήσουμε για μια συγχώνευση εθνικών ταυτοτήτων που οδήγησε στην γένεση ενός νέους λαού με ξεχωριστή ταυτότητα, των Νορμανδών;

Στο πλαίσιο της σεμιναριακής μας διάλεξης, μέσα από τη σύγκριση της εθνικής ταυτότητας και συνείδησης των Νορμανδών στη βόρεια Γαλλία και Ιταλία, θα επιχειρήσουμε να δώσουμε απαντήσεις σε μια σειρά ερωτήσεων σχετικά με την εικόνα των Νορμανδών, κυρίως ως πολεμιστών, βασιζόμενοι στις πηγές της περιόδου (11ο-12ο αιώνα). Εστιάζοντας στην κατάκτηση της νότιας Ιταλίας και της Σικελίας από τους Νορμανδούς μισθοφόρους και, μελετώντας κυρίως τους ‘Ιταλούς’ χρονικογράφους της περιόδου, θα εξετάσουμε την απεικόνιση του Νορμανδού στρατιώτη σε διάφορα μέρη της Ευρώπης (Ιταλία, Αγγλία, Νορμανδία, Βυζάντιο).

Τα κύρια ερωτήματα στα οποία θα σταθούμε είναι τα εξής: Πώς ‘Ιταλοί’ χρονικογράφοι όπως ο Amatus του Montecassino, ο William της Απουλίας και ο Geoffrey Malaterra απεικονίζουν τους Νορμανδούς πολεμιστές-ιππότες; Ποιες ομοιότητες και διαφορές εμφανίζει η εικόνα τους μ’εκείνη που διαμορφώθηκε στη Γαλλία και την Αγγλία, με βάση τα έργα των Dudo του St-Quentin, William of Poitiérs, William of Jumièges και Orderic Vitalis; Ποιος είναι ο ρόλος που διαδραματίζει η νορμανδική ‘πολεμική φύση’, η ‘ενέργεια’ τους (*strenuitas*), το θάρρος, η τόλμη (σκληρότητα) και η ανόρθωση (*vaillantize*) στη διαμόρφωση της εθνικής ταυτότητας αυτών των νεοφερμένων στην Ιταλία πολεμιστών; Εν κατακλείδι, η φήμη των Νορμανδών πολεμιστών στην Ιταλία και Σικελία θα μπορούσε να απορριφθεί ως ένα προπαγανδιστικό οικοδόμημα του 11ου αιώνα;

Θα εξετάσουμε, τέλος, την εικόνα των Νορμανδών στην απέναντι όχθη της Αδριατικής και τον τρόπο με τον οποίο οι βυζαντινοί χρονικογράφοι επιχείρησαν να οικοδομήσουν μια ολοκληρωμένη εικόνα της «φράγκικης» (Γαλλικής και Νορμανδικής) στρατιωτικής τέχνης.